คมนาคมจ่อชงครม.ชี้ขาดโทลล์เวย์
คมนาคมรอข้อมูลเพิ่มแก้ไขสัญญาสัมปทานดอนเมืองโทลล์เวย์ก่อนเสนอครม.ตัดสินใจ
17 ก.พ. 2553

คมนาคมรอข้อมูลเพิ่มแก้ไขสัญญาสัมปทานดอนเมืองโทลล์เวย์ก่อนเสนอครม.ตัดสินใจ
นายสุพจน์ ทรัพย์ล้อม ปลัดกระทรวงคมนาคม กล่าวว่า ขณะนี้กระทรวงคมนาคมยังไม่ได้รับหนังสือการตรวจสอบสัญญาโครงการทางยกระดับดอนเมืองโทลล์เวย์ จากกรมทางหลวง หลังจากที่คณะกรรมการตรวจสอบสัญญาฯ ซึ่งมีนายถวัลย์รัฐ อ่อนศิระ รองปลัดกระทรวงคมนาคม เป็นประธานได้ตั้งข้อสงสัยในประเด็นต่างๆ อาทิ  การเปลี่ยนแปลงบันทึกข้อตกลงของสัญญาที่ได้ดำเนินการในครั้งที่ 2 และ 3 ว่าเรื่องใดบ้างที่ทำให้ฝ่ายรัฐเสียเปรียบ ค่าชดเชยสอดคล้องกับข้อเท็จจริงหรือไม่โดยเฉพาะการกล่าวอ้างว่า การโยกย้ายสนามบินจากดอนเมืองไปสุวรรณภูมิทำให้ปริมาณจราจรลดลง ทั้งที่ในข้อเท็จจริงของเรื่องนี้ พบว่า ในช่วงดังกล่าวสนามบินสุวรรณภูมิยังไม่ได้มีการก่อสร้างแต่อย่างใด
ส่วนเรื่องนี้ จะนำไปสู่ขั้นตอนการบอกเลิกสัญญาหรือไม่  ต้องมาพิจารณา หากไม่ถูกต้องก็ต้องเจรจากันใหม่ โดยเฉพาะในเรื่องการคิดค่าชดเชยที่ไม่ถูกต้อง รวมทั้งการไม่ได้ขึ้นค่าผ่านทางด้วยว่าจะมีผลอย่างไร อย่างไรก็ตาม หากกรมทางหลวงส่งเรื่องดังกล่าวมายังกระทรวงคมนาคมจะต้องนำเสนอครม.ในการตัดสินใจ ซึ่งกระทรวงจะนำเสนอข้อคิดเห็นแนบท้ายไปด้วย 
นายสุพจน์ กล่าวว่า ส่วนกรณีที่อนุญาโตตุลาการสั่งให้กรมทางหลวงจ่ายค่าชดเชยให้ บริษัท วอเตอร์บาวน์ นั้น ถือเป็นการฟ้องร้องตามข้อตกลงสนธิสัญญาในอนุสนธิสัญญาว่าด้วยการส่งเสริมและคุ้มครองการลงทุนต่างตอบแทน ระหว่างราชอาณาจักรไทยกับสหพันธ์สาธารณรัฐเยอรมนี พ.ศ.2545 นั้น ขณะนี้ทางกรมทางหลวงได้มีการฟ้องเพิกถอนคำสั่งดังกล่าวแล้ว  และจะนำเรื่องดังกล่าวมาประกอบการพิจารณาด้วย
ด้านนายวีระ เรืองสุขศรีวงศ์ อธิบดีกรมทางหลวง กล่าวว่า ข้อสังเกตที่กระทรวงคมนาคมได้สอบถามไปนั้น ขณะนี้กรมทางหลวงได้ตรวจสอบเรื่องดังกล่าวเสร็จแล้ว เตรียมส่งมาให้กระทรวงคมนาคมแล้ว แต่ไม่สามารถบอกรายละเอียดได้ เพราะเกี่ยวข้องกับข้อกฎหมายและเป็นเรื่องความลับของราชการ.